**PARLAMENTARNI ODBOR**   
**ZA STABILIZACIJU I PRIDRUŽIVANjE EVROPSKE UNIJE**  
 **I SRBIJE (POSP)**

8. sastanak

13-14. jun 2018.  
Strazbur

**DEKLARACIJA i PREPORUKE**

Parlamentarni odbor za stabilizaciju i pridruživanje Evropske unije i Srbije (POSP) održao je svoj osmi sastanak 13. i 14. juna 2018. godine u Strazburu kojim su kopredsedavali g. Edvard KUKAN, ispred delegacije Evropskog parlamenta, i g. Vladimir ORLIĆ, ispred delegacije Narodne skupštine Republike Srbije.

U razmeni stavova sa Odborom učestvovali su:

* **Gđa Emilija KRALEVA**, zamenik ministra spoljnih poslova  
  u ime bugarskog predsedavanja Savetu,
* **Gđa Đenoveva RUIZ KALAVERA**, direktor za Zapadni Balkan,   
  Generalni direktorat za politiku susedstva i pregovore o proširenju,   
  u ime Evropske komisije,
* **Gđa Anja ROVIĆ**, državni sekretar, Ministarstvo za evropske integracije,  
  u ime Vlade Srbije,
* **G. Edvard AUER**, načelnik Odseka za Zapadni Balkan,   
  u ime Evropske službe za spoljne poslove.

Članovi Parlamentarnog odbora za stabilizaciju i pridruživanje razmatrali su sledeće teme:

* Trenutna situacija u pretpristupnim pregovorima i odnosima između EU i Srbije;
* Situacija u pogledu pregovaračkog poglavlja 23, uključujući pravosuđe, ustavne reforme, osnovna prava i slobodu medija;
* Razvoj događaja u ekonomiji;
* Najnoviji razvoj događaja u odnosima između Beograda i Prištine;
* Spoljna, bezbednosna i odbrambena politika i saradnja.

Parlamentarni odbor za stabilizaciju i pridruživanje, u skladu sa članom 7. Poslovnika i članom 125. Sporazuma o stabilizaciji i pridruživanju Evropske unije i Srbije, upućuje sledeću Deklaraciju i preporuke Savetu za stabilizaciju i pridruživanje i institucijama Srbije i Evropske Unije:

1. Pozdravlja stalan napredak koji se ostvaruje u pristupnim pregovorima, što je dovelo do otvaranja ukupno 12 poglavlja, od kojih su dva privremeno zatvorena; podseća da je ostvarivanje stabilnog napretka zemlje u okviru poglavlja 23 i 24 o vladavini prava, kao i u procesu normalizacije odnosa u okviru poglavlja 35 i dalje od suštinskog značaja za celokupnu dinamiku procesa pregovora, u skladu sa Pregovaračkim okvirom i poziva na ostvarivanje opipljivog i održivog napretka u tom pogledu; poziva Savet i Komisiju da podrže otvaranje dodatnih tehnički pripremljenih poglavlja i ističe potrebu za utemeljenim, transparentnim i konstruktivnim javnim raspravama o EU, njenim institucijama i implikacijama članstva; poziva Evropsku komisiju i Vladu Republike Srbije da nastave sa koordiniranim radom na povećanju vidljivosti projekata koje finansira EU, kako bi se stalno povećavala svest građana o praktičnim rezultatima evropskih integracija; podržava izglede Srbije za članstvo do 2025. godine koji treba da budu ostvarivi kada Srbija bude intenzivirala svoje reforme u predstojećim godinama;
2. Pozdravlja posredovanje EU u dijalogu između Beograda i Prištine na najvišem političkom nivou preko Visoke predstavnice/potpredsednice Mogerini i zajednički rad na punom sprovođenju sporazuma iz Brisela kako bi se ostvarila sveobuhvatna normalizacija odnosa u formi pravno obavezujućeg sporazuma; izražava zabrinutost zbog izostanka napretka na tehničkom nivou dijaloga; poziva na pravljenje pomaka u punom sprovođenju svih dogovora koji su postignuti u dijalogu između Beograda i Prištine uz posredovanje EU, u dobroj veri i pravovremeno, a naročito apeluje da se uspostavi Zajednica srpskih opština i da se sprovede dogovor o energetici; izražava ozbiljnu zabrinutost zbog nedavnih tenzija i upotrebe sile i ističe da je neophodno suzdržavanje od svakog delovanja, provokativnih koraka ili retorike koja nije od pomoći i koji bi mogli da ugroze napradak koji je do sada ostvaren i spreče proces normalizacije;
3. Konstatuje stalne reforme koje Srbija sprovodi i koje su podržale dalji oporavak privrede i dovele do stvaranja novih radnih mesta; pozdravlja činjenicu da je Srbija ostvarila značajan napredak u jačanju finansijske stabilnosti, naročito u pogledu budžetskog deficita i činjenicu da je javni dug ispod nivoa utvrđenog kriterijumima iz Mastrihta; podstiče Srbiju da još više radi na povećanju kako javnih, tako i privatnih investicija i na sprovođenju ostalih reformi koje su predstavljene u Programu ekonomskih reformi, naročito u oblastima fiskalnih pravila, energetskih tržišta, upravljanja porezima, kontroli državne pomoći i porezima na rad; ističe ogromnu ulogu malih i srednjih preduzeća za privredu Srbije i važnost postojanja programa podrške za njihov razvoj, naročito u oblasti IT i digitalne ekonomije; pozdravlja stabilno unapređenje uslova za poslovanje; pohvaljuje Srbiju zbog toga što je uspostavila novi sistem dualnog i stručnog obrazovanja kako bi se rešio problem nezaposlenosti mladih i ističe važnost daljeg širenja ovog sistema u saradnji sa drugim akterima;
4. Pozdravlja otvaranje pregovaračkih poglavlja 6 (pravo privrednih društava) i 30 (ekonomski odnosi sa inostranstvom), koji treba da pomognu konsolidovanje reformi Srbije kako bi se poboljšali poslovno okruženje i rast daljim povećanjem trgovinskih tokova; konstatuje da je pravo privrednih društava posebno važno za podsticanje konkurentnosti i integrisanje srpskih preduzeća u unutrašnje tržište EU, konstatuje, međutim, nekoliko renumeracija člana o „zloupotrebi položaja odgovornog lica“ (član 227) Krivičnog zakonika; konstatuje da se u okviru poglavlja o ekonomskim odnosima sa inostranstvom, Srbija posvetila punom učešću u trgovinskoj politici EU od dana pristupanja, kao i da treba da sprovede proces pristupanja STO;
5. Ponavlja poziv Srbiji da progresivno uskladi svoju spoljnu i bezbednosnu politiku sa politikom EU, u skladu sa zahtevima svog statusa kandidata i zahtevima iz Sporazuma o stabilizaciji i pridruživanju; pozdravlja učešće Srbije u četiri misije i operacije EU u okviru sprovođenja Zajedničke bezbednosne i odbrambene politike i u listi borbenih grupa EU, kao i njenu saradnju u borbi protiv terorističkih pretnji, iregularnih migracija i organizovanog kriminala i u zajedničkim aktivnostima u okviru programa „Partnerstvo za mir”;
6. Konstatuje da je ostvaren određeni napredak u oblasti pravosuđa; ističe potrebu za daljim reformama koje garantuju razdvajanje vlasti i jačanje nezavisnosti pravosuđa, na osnovu širokog i inkluzivnog procesa konsultacija; pozdravlja to što su relevantni nacrti amandmana na Ustav podneti Venecijanskoj komisiji; ističe da procena Venecijanske komisije treba jasno da se odražava u revidiranim nacrtima amandmana kako bi se smanjio obim političkog uticaja na pravosuđe, u procesu imenovanja sudija i tužilaca; pohvaljuje smanjenje nerešenih predmeta i uvođenje mera za harmonizaciju sudske prakse, ali konstatuje i izostanak nasumične dodele predmeta u svim sudovima; poziva vlasti da u potpunosti sprovedu ciljeve i mere utvrđene u akcionom planu za poglavlje 23, uključujući zakonodavstvo o besplatnoj pravnoj pomoći i zaštiti podataka o ličnosti;
7. Poziva Srbiju da ubrza sprovođenje nacionalne strategije i akcionog plana za borbu protiv korupcije i poziva na uspostavljanje početnog sistema praćenja postignutih rezultata o istragama, krivičnom gonjenju i presudama u slučajevima korupcije na visokom nivou i očekuje usvajanje novog Zakona o Agenciji za borbu protiv korupcije, bez daljeg odlaganja; pozdravlja aktivnu ulogu Srbije u međunarodnoj i regionalnoj saradnji između policije i pravosuđa, napredak koji je ostvaren u borbi protiv organizovanog kriminala i usvajanje prve srpske nacionalne Procene pretnje od teškog i organizovanog kriminala (SOCTA);
8. Ističe važnost parlamentarne dimenzije u procesu pristupanja EU, kao i međusobne saradnje između radnih tela nacionalnih parlamenata i Evropskog parlamenta; konstatuje da česta upotreba hitnog postupka i drugih parlamentarnih praksi mogu umanjiti delotvornost parlamenta, kvalitet i transparentnost procesa donošenja zakona, pri čemu ne omogućavaju uvek dovoljno široke javne rasprave i rasprave sa zainteresovanim stranama; ističe da je nadzorna funkcija parlamenta veoma značajna u ovom procesu i da stalna saradnja sa organizacijama civilnog društva (OCD) može dodatno ojačati parlament u odnosu na izvršnu vlast; pozdravlja mere koje su preduzete radi unapređenja transparentnosti i procesa konsultacija, uključujući javna slušanja, redovne sastanke i konsultacije sa Nacionalnim konventom o Evropskoj uniji (NKEU), kao važnim delom postupka pregovora; i pohvaljuje saradnju između relevantnih parlamentarnih odbora, kao i između Odbora za evropske integracije i NKEU;
9. Konstatuje da je ostvaren određeni napredak u skladu sa preporukama OEBS/ODIHR-a sa prethodnih izbora; ističe potrebu za punim sprovođenjem preostalih preporuka iz završnog izveštaja Misije OEBS/ODIHR-a za posmatranje izbora, pre svega uvažavajući prioritetne preporuke;
10. Ističe postojanje zakonodavnog i institucionalnog okvira za poštovanje međunarodnog prava o zaštiti ljudskih prava; ističe da je neophodna stalna primena tog okvira u celoj zemlji i u tom smislu podržava dalje sprovođenje akcionog plana za prava nacionalnih manjina i sve održive aktivnosti usmerene na unapređenje položaja osoba koje su pripadnici ranjivih grupa i manjina, posebno u oblasti obrazovanja, zvanične upotrebe jezika, medija i kulture manjina, kao i adekvatne zastupljenosti na svim nivoima javne uprave i pravosuđa; pozdravlja to što je Vlada usvojila i podnela u parlamentarnu proceduru ključne predloge okvira prava manjina, posebno Zakona o nacionalnim savetima nacionalnih manjina; pozdravlja uspostavljanje dobre saradnje između Saveta Republike Srbije za nacionalne manjine i nacionalnih saveta nacionalnih manjina, kao i činjenicu da je povećano finansiranja Fonda za nacionalne manjine; snažno podržava napredak koji je ostvaren u oblasti obrazovanja manjina i pozdravlja memorandume o razumevanju sa osam nacionalnih saveta nacionalnih manjina o izdavanju udžbenika na manjinskim jezicima; podržava proaktivno promovisanje kulture inkluzije i tolerancije; pozdravlja organizovanje beogradske Parade ponosa tokom prethodnih godina; podržava aktivnosti koje se sprovode u vezi sa usvajanjem Zakona o rodnoj ravnopravnosti;
11. Ponavlja važnost slobode izražavanja i medija i ponovo poziva na ostvarivanje većeg napretka u ovom smislu; ističe važnost sprečavanja svake moguće pretnje novinarima, nasilja nad njima i zastrašivanja novinara i u tom smislu pozdravlja Sporazum o saradnji i merama za podizanje nivoa bezbednosti novinara koji su potpisali Tužilaštvo, Ministarstvo unutrašnjih poslova i medijska udruženja; poziva na odlučno unapređenje situacije u pogledu slobode izražavanja, konstatuje tvrdnje o autocenzuri medija; poziva na puno sprovođenje medijskih zakona; pozdravlja inicijativu izmene medijske strategije na inkluzivan način; pozdravlja unapređenje kulture novinarstva i jačanje samoregulatornog sistema i dosledan rad Regulatornog tela za elektronske medije; ističe važnost potpune transparentnosti u vlasništvu nad medijima i finansiranju medija;
12. Poziva partnere sa Zapadnog Balkana da nastave da podstiču atmosferu poštovanja i tolerancije i da osuđuju sve oblike govora mržnje, zločina protiv čovečnosti i ratnih zločina; ističe da je puna saradnja sa Mihanizmom za međunarodne krivične sudove (MMKS) i dalje suštinski važna; poziva da se ratni zločini tretiraju bez diskriminacije, da se reši problem nekažnjivosti i da se obezbedi odgovornost; pohvaljuje koordinacioni mehanizam koji je uspostavljen između tužilaca za ratne zločine Srbije, Hrvatske i Bosne i Hercegovine i apeluje na sve nadležne da nastave da rade na pitanju sudbine nestalih, lociranju masovnih grobnica i garantovanju prava žrtava i njihovih porodica; ohrabruje otvorenost srpskih vlasti za razgovor o otvorenim bilaterlanim pitanjima i njihovom prevazilaženju kroz dijalog; konstatuje aktivno učešće Srbije u velikom broju inicijativa za regionalnu saradnju;
13. Izražava dalju podršku povećanoj regionalnoj saradnji u okviru „Berlinskog procesa“, uključujući i saradnju na pomirenju koje će biti visoko rangirano na dnevnom redu Samita u Londonu; pozdravlja rezultate koji su do sada ostvareni u okviru procesa ZB6 i poziva na dalji razvoj regionalnog privrednog područja (REP); pozdravlja nesumnjivu podršku evropskoj perspektivi Zapadnog Balkana koja je ponovo poptvrđena na Samitu u Sofiji 17. maja 2018. godine, kao i usvajanje Deklaracije iz Sofije; podseća na izjavu da je EU odlučna da ojača i intenzivira svoju angažovanost na svim nivoima kako bi podržala političku, ekonomsku i društvenu transformaciju ovog regiona, uključujući i kroz pomoć partnera Zapadnog Balkana zasnovanu na opipljivom napretku u vladavini prava, kao i u društveno-ekonomskim reformama; snažno podržava obećanje partnera sa Zapadnog Balkana da će nastaviti sa osnaživanjem dobrosusedskih odnosa, regionalne stabilnosti i obostrane saradnje.